﻿ CONFERINŢA INTERNAŢIONALĂ: INOVAŢIA SOCIALĂ, FACTOR AL DEZVOLTĂRII SOCIAL-ECONOMICE 26–27 SEPTEMBRIE 2008, INSTITUTUL DE CERCETARE  A CALITĂŢII VIEŢII FLORENTIN FLAVIUS MIHALACHE AFIRMAREA TEMEI INOVAŢIA SOCIALĂ CA DOMENIU DE INTERES PENTRU CERCETAREA ROMÂNEASCĂ Inovaţia socială reprezintă o direcţie de dată recentă pentru cercetarea românească şi cea europeană. În acest context, abordarea teoretică a temei inovaţiei sociale poate fi considerată, prin prisma caracterului de noutate, cercetare fundamentală, cu scop în dezvoltarea cunoaşterii, prin afirmarea unui nou domeniu de cercetare. În acest demers de afirmare a interesului comunităţii ştiinţifice pentru domeniul inovaţiei sociale se înscrie şi programul de cercetare al Institutului de Cercetare a Calităţii Vieţii (al Academiei Române). În cadrul acestui program de cercetare, la sediul institutului, a fost organizată în zilele de 26 şi 27 septembrie 2008 o conferinţă internaţională pe tema inovaţiei sociale, care a reunit specialişti din mediul academic, precum şi practicieni din sfera publică şi privată. Conferinţa cu titlul Inovaţia socială, factor al dezvoltării social-economice a urmărit să reunească specialişti români şi străini preocupaţi de studiul diverselor aspecte ale inovaţiei sociale, precum şi să asigure cadrul propice de dezbatere pluridisciplinară a importanţei factorilor inovativi pentru dezvoltarea socioeconomică. De altfel, programul de cercetare „Inovaţia socială, factor al dezvoltării social economice” (coordonatori prof. univ. dr. Cătălin Zamfir şi CS III Laura Stoica) a venit în continuarea programului de cercetare a dezvoltării sociale, derulat în cadrul Institutului de Cercetare a Calităţii Vieţii în anii precedenţi, constituind, astfel, continuarea demersurilor de cercetare a modalităţilor de dezvoltare a societăţii. Organizarea conferinţei a constituit, aşadar, un moment prielnic pentru prezentarea şi dezbaterea concluziilor specialiştilor interesaţi de studiul inovaţiei sociale, în general, şi de importanţa factorilor inovativi pentru dezvoltarea socială, în particular, dar şi pentru marcarea includerii temei inovaţiei sociale pe agenda Adresa de contact a autorului: Florentin Flavius Mihalache, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România; e-mail: mihalacheflavius@yahoo.com CALITATEA VIEŢII, XX, nr. 1–2, 2009, p. 215–220 216 FLORENTIN FLAVIUS MIHALACHE 2 cercetării româneşti. În acest sens, conferinţa a prilejuit anunţarea apariţiei unei noi reviste ştiinţifice, Inovaţia Socială, care îşi propune să contribuie la dezvoltarea cercetării tematicii inovaţiei sociale, prin oferirea unui mijloc modern şi dinamic de publicare on-line. Revista, ce va fi organizată pe mai multe secţiuni (articole ştiinţifice, comunicări, semnalare de evenimente, recenzii), se doreşte să reprezinte un spaţiu deschis de dezbatere şi diseminare a rezultatelor cercetării, care, prin formatul dinamic, să participe la creşterea vizibilităţii în mediul academic şi nu numai a abordărilor ştiinţifice privind inovaţia socială. PARTICIPANŢI ŞI PROGRAMUL CONFERINŢEI Conferinţa „Inovaţia socială, factor al dezvoltării social-economice” a reprezentat un prim pas în consolidarea unei reţele de specialişti interesaţi de producerea schimbării sociale pe baze inovative. Bucurându-se de o prezenţă semnificativă din partea unor reprezentanţi ai lumii academice, ai organizaţiilor nonguvernamentale interesate, ai sferei private, dar şi a unui număr important de cercetători străini, conferinţa a reprezentat o ocazie deosebit de fructuoasă pentru prezentarea şi dezbaterea interdisciplinară a conceptului de inovaţie socială. Prin participarea vastă şi prin intermediul prezentărilor venite din partea unor specialişti din arii diferite s-a reuşit surprinderea specificului inovaţiei sociale atât în sfera dezbaterilor teoretice, cât şi a acţiunii practice. În acest sens, prezenţa la lucrările conferinţei a unui număr însemnat de reprezentaţi din afara mediului universitar şi de cercetare a contribuit substanţial la îmbogăţirea conţinutului acesteia, prin abordări cu un pronunţat caracter aplicativ. Lucrările conferinţei internaţionale Inovaţia socială, factor al dezvoltării social- economice pot fi caracterizate ca reprezentând un model de tratare interdisciplinară a unei teme de noutate pentru peisajul ştiinţific românesc. Acest caracter de interdisciplinaritatea a dezbaterilor s-a datorat atât prezenţei unor specialişti provenind din arii ştiinţifice diferite: sociologie şi asistenţă socială, economie, filosofie, ştiinţe politice sau matematică, cât şi comunicărilor susţinute cu această ocazie, care au atins, adesea, abordări pluridisciplianare. În acest sens, putem considera că lucrările prezentate au reuşit să depăşească barierele clasice ale ştiinţelor, constituindu-se în veritabile punţi în vederea sublinierii interdisciplinarităţii semnificaţiei inovaţiei sociale. Conferinţa „Inovaţia socială, factor al dezvoltării social-economice” s-a bucurat de o participare generoasă din partea unor invitaţi din străinătate: prof. dr. Enzo Rossi (Tor Vergata University – Italia), prof. dr. Florin Rădulescu (Universitatea Roma 2, Tor Vergata – Italia), prof. dr. Victor Mocanu (Academia de Ştiinţe, Republica Moldova), cercetător dr. Antoine Heemeryck (UMR „Development et société” – Franţa), prof. dr. Jouni Ponnikas (University of Oulu, Lönnrot Institute – Finlanda) şi Andra Aldea-Partanen (University of Oulu, Lönnrot Institute – Finlanda). Pe plan naţional, conferinţa a înregistrat participări din cele mai importante centre universitare şi de cercetare din ţară: Universitatea din Bucureşti, 3 CONFERINŢA INTERNAŢIONALĂ: INOVAŢIA SOCIALĂ 217 Universitatea Babeş-Bolyai, Universitatea din Oradea, Universitatea din Sibiu, Universitatea din Timişoara, Universitatea din Braşov, Universitatea din Bacău, Universitatea Dimitrie Cantemir, precum şi Institutul de Cercetare a Calităţii Vieţii şi Institutul de Sociologie (Academia Română). Totdată, o participare semnificativă s-a înregistrat din partea Fundaţiei Kross. Lucrările conferinţei s-au desfăşurat pe parcursul a două zile, fiind deschise de prezentările susţinute de prof. dr. Cătălin Zamfir, prof. dr. Enzo Rossi şi CS III. Laura Stoica. Comunicările, desfăşurate, datorită participării numeroase, simultan în două săli, au avut loc în a doua parte a zilei de 27 şi în dimineaţa zilei de 28 septembrie. Conferinţa s-a încheiat cu o masă rotundă la care dezbaterile s-au concentrat asupra relaţiei dintre inovaţia socială şi dependenţa de cale. DESFĂŞURAREA CONFERINŢEI În deschiderea lucrărilor, prof. univ. dr. Cătălin Zamfir a prezentat cadrul general şi obiectivele programului de cercetare a inovaţiei sociale. În cea de-a doua parte a intervenţiei, a fost prezentată comunicarea Institutul de Cercetare a Calităţii Vieţii – Etapele inovaţiei sociale: calitatea vieţii, studiu de caz, care a ilustrat conjunctura ce a dus la înfiinţarea Institutului de Cercetare a Calităţii Vieţii ca act inovativ în contextul primelor săptămâni după evenimentele din decembrie 1989 şi a schimbărilor politice demarate cu această ocazie. Apariţia ICCV în cadrul Institutului Naţional de Cercetări Economice a reprezentat, chiar prin obiectul de activitate asumat, un demers inovativ. Aceasta în contextul în care se poate afirma că, în peisajul european, prin prisma temei principale abordate şi chiar a titulaturii, Institutul de Cercetare a Calităţii Vieţii reprezintă o instituţie unică. În acest sens, comunicarea profesorului Zamfir a ilustrat, pe baza studiului de caz, procesul de creare a instituţiilor publice al căror scop este şi acela de a reprezenta factori ai inovaţiei sociale şi schimbării proiectate. Construcţia instituţională reprezintă, de altfel, una din modalităţile cel mai des întâlnite de producere a inovaţiei în sfera publică. În cazul Institutului de Cercetare a Calităţii Vieţii, ca şi în cazul oricărei instituţii a cărei funcţionalitate este legată de extinderea cunoaşterii prin producerea de abordări novatoare, capabile să descrie, să explice sau să fundamenteze schimbarea socială, inovarea constituie obiectivul general al organizaţiei. Cuvântul de deschidere, susţinut de CS III Laura Stoica – Proiectul „Inovaţia socială, factor al dezvoltării social-economice de la idee la implementare, a urmărit să prezinte procesul parcurs în cadrul acestui proiect de la primele idei şi schiţe până la punerea în practică a conferinţei. Introducerea expusă cu acest prilej a avut un dublu obiectiv: atât de informare a participanţilor în legătură cu demersurile şi acţiunile anterior desfăşurate în cadrul institutului în zona inovaţiei sociale (şi aici prezentarea relaţiei dintre programul de cercetare a inovaţiei sociale si cel privind dezvoltarea socială a constituit un punct principal), cât şi de prezentare a modului de desfăşurare efectivă a lucrărilor conferinţei. 218 FLORENTIN FLAVIUS MIHALACHE 4 Comunicarea susţinută în continuare de către prof. dr. Enzo Rossi (Migration as a factor of social innovation and development: the Romania – Italy case) a ilustrat caracteristicile şi implicaţiile migraţiei, în contextul puternicului flux de mişcare al populaţiei înregistrat între România şi Italia în ultimii ani. Prezentarea invitatului din Italia s-a concentrat pe relaţia dintre migraţie, pe de o parte şi inovaţie şi dezvoltare pe de altă parte, evidenţiind relaţia de asociere dintre acestea. Prezentarea profesorului Rossi a evidenţiat impactul avut de migraţia internaţională asupra societăţii din peninsulă, cu accent pe cazul celor peste un milion de cetăţeni români, care se estimează că trăiesc şi muncesc în Italia. Migraţia pentru muncă dintre România şi Italia, ca proces social, a avut implicaţii majore atât la origine, cât şi la destinaţie, prin schimbările provocate în sfera economică şi socială. Este bine cunoscut, în acest sens, rolul jucat de forţa de muncă ieftină a imigranţilor în creşterea economică înregistrată de Italia, dar şi impactul pozitiv al migraţiei asupra României – pe baza remitenţelor trimise în ţară de emigranţi şi a scăderii presiunii asupra pieţei locale a forţei de muncă. În contextul liberei circulaţii a forţei de muncă în spaţiul comunitar, migraţia este un fenomen curent, care este adesea însoţit şi de procese precum aculturaţie şi adaptare socială. În contextul acestor două procese, dezvoltarea socială şi inovaţia socială sunt, astfel, puternic determinate de instaurarea fluxurilor migratorii. Numărul mare de emigranţi români stabiliţi în Italia, cu predilecţie în zona central-nordică a ţării, a dus la constituirea unor reale comunităţi, care constituie, în acelaşi timp, cauze şi agenţi ai inovării. Datele statistice prezentate în acest sens au evidenţiat importanţa avută de imigranţi asupra economiei italiene, care a reuşit să cunoască o perioadă de prosperitate însemnată şi datorită costului redus al forţei de muncă provenind din imigraţie. După prezentările din deschidere, lucrările conferinţei au continuat cu susţinerea a peste 40 de comunicări din cele mai vaste domenii ale inovaţiei sociale. Trecerea în revistă a acestora, fie şi doar succintă, se poate dovedi extrem de sugestivă pentru ilustrarea programului conferinţei. Cecetătorul francez Antoine Heemeryck (UMR „Development et societé”) a prezentat o cumunicare cu titlul ONG, practiques et ideologies. Une problematisation generale et comparative, în care a analizat rolul organizaţiilor nonguvernamentale în societăţile moderne, accentuând aspecte ce ţin de funcţionalitatea acestora şi de rolul jucat ca factori de propagare ai inovaţiei sociale. În continuare, prof. dr. Florin Rădulescu (Universitatea Roma 2 Tor Vergata) şi conf. Gabriel Sebe (Universitatea din Bucureşti) au susţinut o prelegere despre teoria necomutativă a probabilităţilor şi implicaţiile sale în sociologie. Comunicarea prezentată de CS Filip Alexandrescu (ICCV) –, Inovaţie pentru supravieţuire: modernizarea ecologică a societăţii industriale – a avut ca punct de plecare abordările din zona sociologiei şi antropologiei ecologice, pe tema transformărilor pe care le traversează mediul şi implicaţiile acestor procese asupra societăţilor umane. Cercetător Cristina Tomescu (ICCV) a susţinut comunicarea intitulată Funcţionarea prin programe şi proiecte ca inovaţie socială prin care a fost supusă 5 CONFERINŢA INTERNAŢIONALĂ: INOVAŢIA SOCIALĂ 219 discuţiei tema dezvoltării pe bază de program şi proiect în sfera serviciilor sociale. Lector dr. Sergiu Bălţătescu (Universitatea din Oradea) a urmărit în lucrarea Cine sunt inovatorii? Corelate sociodemografice, valorice şi atitudinale ale suportului pentru inovaţia socială în România să ilustreze, pe date de sondaj, profilul agenţilor schimbării sociale pe baze inovative. Plecând de la cercetarea Barometrul de Opinie Publică, acest demers s-a concentrat pe stabilirea profilului sociodemografic a categoriei din populaţie ce se declară deschisă la schimbare, plecând de la analiza unor variabile precum vârsta, educaţia, mediul de rezidenţă ş.a. În continuarea lucrărilor, Laura Maliţa (Universitatea de Vest din Timişoara) a analizat oportunităţile apărute pentru cercetarea sociologică, în urma dezvoltării noilor tehnologii informatice. Comunicarea Web 2.0 pentru sociologie urmăreşte să fructifice un teren încă insuficient explorat de cercetarea academică, şi anume schimbările produse în societatea ultimului deceniu odată cu dezvoltarea noilor tehnologii, care permit noi forme de comunicare şi noi forme de comunităţi. Dezvoltarea platformei Web 2.0, prin toate aplicaţiile sale, produce transformări rapide în viaţa cotidiană, inovaţiile în acest domeniu reverberându-se rapid în viaţa socială. În continuare, CS III Mihnea Preotesi (ICCV) a analizat factorii care sunt răspunzători de inovaţie socială într-o comunitate rurală (Factori stimulativi/ blocanţi ai inovării sociale – o analiză în mediul rural românesc – studiu de caz: Bughea de Sus, jud. Argeş). O comunicare inedită (Oraşul medieval transilvan: un exerciţiu de genealogie a inovaţiei şi modernizării sociale) a susţinut profesorul Ştefan Ungurean de la Universitatea din Braşov. Plecând de la analiza sistemului de organizare a Braşovului din perioada medievală, autorul a realizat o deosebit de interesantă ilustrare antropologică a modului de organizare a burgului şi a vieţii locuitorilor lui, fiind punctate aspecte ce ţin de mecanismele de schimbare şi inovaţie adoptate în cetate, în decursul mai multor decade. Conferinţa internaţională Inovaţia socială, factor al dezvoltării social- economice a avut printre participanţi pe profesorul Victor Mocanu (Preşedintele Asociaţiei Sociologilor din Republica Moldova), care a prezentat o analiză exhaustivă asupra uneia dintre cele mai mari probleme care afectează ţara de dincolo de Prut. Astfel, în comunicarea Combaterea corupţiei – condiţie indispensabilă pentru dezvoltarea socială şi economică a Republicii Moldova şi integrarea ei în Uniunea Europeană, profesorul Mocanu a identificat şi analizat rolul puternic disfuncţional pe care corupţia generalizată îl are pentru societatea moldovenească. În continuare, CS I Mariana Stanciu (ICCV) a analizat dezvoltarea socială, din prisma implicaţiilor şi mai ales a imperativului acţiunii ecologice (Amprenta ecologică a României – o nouă perspectivă asupra dezvoltării), iar CS Marian Vasile (ICCV) a susţinut o comunicare având ca temă stratificarea culturală în România. Codrin Scutaru (Universitatea din Bucureşti) a oferit, în încheierea primei sesiuni dedicate comunicărilor, o analiză asupra capacităţii instituţiilor publice din România de a-şi comunica programele către beneficiari. 220 FLORENTIN FLAVIUS MIHALACHE 6 În cea de-a doua parte a prezentărilor, CS Iulian Stănescu (ICCV) a oferit o concisă trecere în revistă a politicilor privind inovaţia socială în Marea Britanie, plecând de la analiza instituţiilor şi programelor cu acţiune în acest domeniu. Conf. dr. Gabriel Sebe (Universitatea din Bucureşti) a discutat relaţia dintre dependenţa de cale şi dezvoltarea socială, iar Dan Mazăre (Fundaţia Kross) a subliniat relevanţa noilor tehnologii informatice asupra inovaţiei sociale (O imagine a inovării sociale, factor al dezvoltării sociale, din perspectiva tehnologiei informaţiei şi comunicării: ce e dincolo de Web 2.0). În continuarea lucrărilor, prof. dr. Ion Boboc (Universitatea Creştină Dimitrie Cantemir) a pus în discuţie poziţia inovaţiei în managementul organizaţional: Opţiunea pentru strategii inovative în managementul strategic al organizaţiilor publice, non-profit şi politice din România. Un colectiv de cercetători de la Institutul de Sociologie, format din CS I Oscar Hoffman, CS I Ion Glodeanu, CS III Monica Raşeev şi CS III Cristina Leovaridis, au analizat existenţa decalajului inovativ, oferind o perspectivă integrativă asupra relaţiei acestuia cu dezvoltarea (Decalajul inovativ ca decalaj de concepţie). Prima zi de conferinţă s-a încheiat cu trei comunicări care au la bază abordări ale socialului pe baza modelelor matematice: conf. dr. Gabriel Sebe (Universitatea din Bucureşti) – Intelligence analitic şi inovare socială; prof. dr Florin Rădulescu (Universitatea Roma 2, Tor Vergata) – Random Matrix Theory and Latent Sociological Concepts; prof. dr. Ştefan Ştefănescu şi prof. dr Poliana Ştefănescu – How to apply the singular values decomposition to classify the socioeconomic coefficients. A doua zi de conferinţă a debutat cu o prezentare semnificativă susţinută de doi invitaţi din Finlanda. În comunicarea cu titlul Social Innovation and Sustainability, Jouni Ponnikas şi Andra Aldea-Partanen (de la University of Oulu, Lönnrot Institute) au dezbătut relaţia dintre inovaţie şi sustenabilitate, în contextul societăţii începutului de secol al XXI-lea. Comunicarea Dimensiunile sociale ale educaţiei – de la diagnostic computerizat la managementul factorilor de risc si de suport elaborată de Maria Roth, Paul Haragus, Maria Pantea, Imola Antal, Diana Damean şi Mihai Iovu a analizat aspecte relevante în ceea ce priveşte evaluarea sistemului educaţional românesc, plecând de la prezentarea unui program public în acest sens. În ultima parte a conferinţei, Daria Catălui (Fundaţia Kross) a prezentat activitatea de lobby ca inovaţie socială, iar Daniel Arpinte (ICCV) s-a concentrat pe tema inovaţiei în serviciile sociale, realizând o analiză a rolului acţiunilor novatoare în cadrul serviciilor de asistenţă socială. Ultimele două comunicări au aparţinut organizatorilor conferinţei. CS III Gabriela Neagu şi CS III Laura Stoica au prezentat fiecare câte o comunicare: Inovaţia în învăţământ, respectiv Inovaţia în politicile educaţionale. Lucrările s-au încheiat cu o masă rotundă (moderată de prof. dr. Cătălin Zamfir) pe tema relaţiei dintre inovaţie socială, dezvoltare socială şi dependenţă de cale, unde au fost dezbătute oportunităţile dezvoltării acestui program de cercetare şi s-au tras concluzii privind desfăşurarea evenimentului. 